Ralph Abernathy

Gweinidog Bedyddwyr o'r Unol Daleithiau ac un o arweinwyr y mudiad dros hawliau sifil i'r Americanwyr Affricanaidd oedd Ralph David Abernathy (11 Mawrth 1926 – 17 Ebrill 1990) a fu'n brif gynorthwywr Martin Luther King.

Ganed yn Linden, Alabama, a ffermwr oedd ei dad. Cafodd ei ordeinio'n weinidog yn Eglwys y Bedyddwyr ym 1948. Derbyniodd ei radd baglor mewn mathemateg o Brifysgol Daleithiol Alabama ym 1950, ac enillodd radd meistr mewn cymdeithaseg o Brifysgol Atlanta ym 1951. Y flwyddyn honno, symudodd i Montgomery, Alabama, i fugeilio Eglwys Gyntaf y Bedyddwyr, ac yno cyfarfu â Martin Luther King a benodwyd yn weinidog ar eglwys arall yn y ddinas ychydig o flynyddoedd yn hwyrach. Ym 1955–56 cyd-drefnwyd boicot y bysiau ym Montgomery gan King ac Abernathy, ac arweiniai at dadarwahanu'r bysiau.

Ym 1957 sefydlwyd y Southern Christian Leadership Conference (SCLC) gyda King yn llywydd ac Abernathy yn ysgrifennydd-drysorydd. Ymsefydlodd Abernathy yn Atlanta, Georgia, ym 1961 i weinidogaethu, ac yn ddiweddarach y flwyddyn honno fe'i dyrchafwyd yn is-lywydd yr SCLC. Yn sgil llofruddiaeth King ym 1968, fe'i olynwyd yn llywydd yr SCLC gan Abernathy. Arweiniodd yr SCLC nes iddo ymddiswyddo ym 1977 a dychwelodd i weinidogaethu Eglwys y Bedyddwyr yn Atlanta.

Cyhoeddwyd ei hunangofiant, And the Walls Came Tumbling Down, ym 1989. Bu farw o drawiad ar y galon yn yr ysbyty yn Atlanta yn 64 oed. Bart Barnes, "Ralph Abernathy dies at 64", The Washington Post (18 Ebrill 1990). Archifwyd o'r dudalen we wreiddiol drwy gyfrwng archive.is ar 17 Mehefin 2021.

 Cyfeiriadau 

Categori:Americanwyr Affricanaidd
Categori:Genedigaethau 1926
Categori:Gweinidogion Bedyddwyr o'r Unol Daleithiau
Categori:Marwolaethau 1990
Categori:Pobl o Alabama
Categori:Pobl fu farw o drawiad ar y galon
Categori:Ymgyrchwyr o'r Unol Daleithiau